GRAD NOVI MAROF
Priopćenje za javnost
Novomarofski Kulturni centar „Ivan Rabuzin” ponovno je domaćin Hrvatske operne akademije
Kulturni centar „Ivan Rabuzin” u Novom Marofu ponovno je domaćin Hrvatske operne akademije (COA), koja se do 20. kolovoza održava peti put i okuplja rekordnih više od 80 mladih opernih umjetnika iz gotovo cijelog svijeta.
Riječ je o prvom ljetnom edukativnom programu za glazbenike u Hrvatskoj koji na jednom mjestu okuplja operne pjevače iz različitih zemalja, s ciljem promoviranja glazbeno-scenske umjetnosti, posebno opere, te pružanja mladim umjetnicima prilike za profesionalno usavršavanje i stjecanje novih iskustava. Program Akademije uključuje individualne satove, radionice audicija i majstorske tečajeve.
Osnivač i umjetnički ravnatelj Hrvatske operne akademije David Oštrek, međunarodno priznati operni pjevač rodom iz Novog Marofa, rekao je da je ovogodišnje izdanje posebno po rekordnom broju sudionika i međunarodnom karakteru programa.
- Hrvatska operna akademija ove je godine okupila 80 sudionika, što je najveći broj dosad, a dolaze nam iz SAD-a, Kanade, Argentine, Meksika, Japana, Južne Koreje i brojnih europskih zemalja. Posebno nas veseli što program svake godine možemo dodatno razvijati i mladim umjetnicima ponuditi sve kvalitetnije uvjete za rad i napredak - rekao je Oštrek.
Istaknuo je da je jedna od važnih novosti ovogodišnje Akademije vlastiti orkestar, što polaznicima omogućuje iskustvo rada u uvjetima koji su vrlo bliski profesionalnoj opernoj produkciji.
- Sretni smo što smo dogurali do pete godine i dosad smo imali više od 200 polaznika, a imamo i šest stipendista koji su sto posto stipendirani od strane Hrvatske operne akademije. Zahvaljujem Gradu Novom Marofu, Varaždinskoj županiji i gradskoj turističkoj zajednici  koji nas podupiru u projektu, a hvala i HNK u Varaždinu koje nas godinama podržava. Nadam se da ćemo i u budućnosti „sijati” kulturu po sjeverozapadnoj Hrvatskoj. Lani smo rasprodali šest predstava, a to znači da je interes doista velik i očigledno je da Novom Marofu treba ovakav projekt – zaključio je Oštrek.
Treći put domaćin Akademije je Kulturni centar „Ivan Rabuzin”, a gradonačelnik Novog Marofa Siniša Jenkač istaknuo je kako je riječ o projektu koji gradu donosi značajnu kulturnu i međunarodnu vidljivost.
- Hrvatska operna akademija iz godine u godinu raste i okuplja sve veći broj mladih umjetnika iz različitih dijelova svijeta. Posebno nam je drago što se takav međunarodni program održava upravo u Novom Marofu i što naš Kulturni centar može biti prostor u kojem se stvaraju nova znanja, iskustva i suradnje. To je velika vrijednost za naš grad i cijelu našu sredinu - rekao je gradonačelnik.
Dodao je da Grad Novi Marof, zajedno s Kulturnim centrom i Turističkom zajednicom, kontinuirano ulaže u razvoj kulturnih sadržaja i njihovu dostupnost građanima.
- Ovakvi projekti potvrđuju da kultura može biti važan dio razvoja grada i turističke ponude. Posebno nam je važno što se uz edukativni program održavaju i javne operne izvedbe, pa naši građani imaju priliku vrhunske umjetnike i operu doživjeti ovdje, u svom gradu. Vjerujemo da ovakvi programi imaju dugoročnu vrijednost i upravo stoga, kao Grad svesrdno podržavamo održavanje Akademije u Novom Marofu, dajemo i određena financijska sredstva, ali i Kulturni centar i Multifunkcionalni kulturni centar za mlade na korištenje besplatno. Zauzvrat dobijemo dvije prekrasne opere u kojima će naši građani moći uživati - istaknuo je gradonačelnik.
Čestitao je Akademiji što se velika ideja pretočila u stvarnost i nije se ugasila. 
- Zahvaljujući Davidu i svima onima koji su uključeni u organizaciju, već pet godina je iza nas kako funkcionira Akademija na području Varaždinske županije, a već tri godine u Novom Marofu. Dokaz da neki prostor živi i da je dostigao kulturni i civilizacijsku razinu upravo je opera i ova Akademija koja se kod nas održava, kao i interes naših sugrađana dokazuju da smo dosegli vrh civilizacijskog razvoja – zaključio je Jenkač.
Pročelnik županijskog Upravnog odjela za prosvjetu, kulturu i sport Miroslav Huđek kazao je da je riječ o prekrasnoj manifestaciji.

- Ako nešto traje pet godina i svake godine, u svakom pogledu, sve više napreduje, onda je to izvrstan projekt i izvrstan program. Varaždinska županija podupire izvrsnost i u obrazovanju, i u kulturi, sportu i svim sektorima koji su bitni za lokalnu zajednicu - kazao je Huđek dodavši kako je ovaj program globalna točka susreta te da program ima univerzalnu vrijednost.

- Ne možete baš puno takvih programa nabrojati koji sve to imaju i sve se to događa u Novom Marofu. To znači da Grad Novi Marof prati sve ono što je bitno, a za to su zaslužni ljudi koji vode ovaj grad, koji sudjeluju u ovakvim programima - poručio je Huđek.

Voditeljica ureda TZ Grada Novog Marofa Renata Horvatić naglasila je da Novomarofčani za svoj grad vole reći da je to „grad u kojem se piše kistom”.
- Mislim da ćemo uskoro moći reći da je to grad koji se piše i notama. Ovo je svakako događaj koji ima svoju budućnost, a posebno me veseli što imamo sudionike iz toliko zemalja što je nama turistički važno - rekla je Horvatić.
Akademija ove godine dodatno podiže umjetničku i produkcijsku razinu kroz dvije operne produkcije. Premijerno će 11., 12. i 13. kolovoza biti izvedena opera „Ivica i Marica”, glazbeno remek-djelo Engelberta Humperdincka, dok će 16. kolovoza u Varaždinu, a 18., 19. i 20. kolovoza u Novom Marofu reprizno biti izvedena „Čarobna frula”, posljednja opera Wolfganga Amadeusa Mozarta.
